AGENCIJA 2×1 komunikacije provela je posljednje istraživanje političkih preferencija CroElecto uoči prvog kruga predsjedničkih izbora, s važnom napomenom kako je istraživanje provedeno od 11. do 18. prosinca, dakle dovršeno je jutro nakon jednog i jedinog predizbornog sučeljavanja, odnosno prije završnih skupova kandidata.

Napomenimo, riječ je o agenciji čiji je vodeći čovjek Robert Bosak bio vrlo blizak Tomislavu Karamarku odnosno desnom krilu HDZ-a.

Valja i napomenuti kako je većina rezultata prikupljena prije sučeljavanja.

Posljednji podaci prikupljeni u istraživanju govore kako Zoran Milanović s 25,97% ulazi u drugi krug s prvoga mjesta, no tek za dlaku ispred Kolinde Grabar-Kitarović za koju se odredilo 25,31%. Miroslav Škoro zabilježio je 23,75% potpore ispitanika. Drugim riječima, prema stanju, koje je doduše većim dijelom zabilježeno prije sučeljavanja, svaki od troje kandidata ima izglede za drugi krug, piše Nacional koji je objavio anketu.

Kolakušić zaostaje

Tekst se nastavlja ispod oglasa

Pojačani angažman oko prvih troje kandidata naštetio je Mislavu Kolakušiću kojeg podupire 6,10% ispitanika. Preostali kandidati zabilježili su simbolične vrijednosti: Dario Juričan (1,33%), Anto Đapić (1,22%), Ivan Pernar (1,22%), Katarina Peović (1,11%), Dalija Orešković (1%), Dejan Kovač (0,89%) te Nedjeljko Babić (0,44%).

Neodlučnih ispitanika je visokih 11,65%, no agencija napominje kako taj broj ovisi i o sučeljavanjima te završnim skupovima.

Istraživanje je provedeno od 11.do 18. prosinca na reprezentativnom uzorku od 1041 ispitanika stratificiranom po administrativnoj podjeli Republike Hrvatske na županije i njihove strukture te dodatno mjerenom po društvenim i demografskim značajkama (starost, stupanj obrazovanja, radni odnos, spol) uz brojidbenu pogrešku uzorka +/-3%.